CELEX: 62010CN0573
Language: fi
Date: 2010-12-08 00:00:00
Title: Asia C-573/10: Ennakkoratkaisupyyntö, jonka Curtea de Apel Timișoara (Romania) on esittänyt 8.12.2010 — Sergiu Alexandru Micșa v. Administrația Finanțelor Publice Lugoj, Direcția Generală a Finanțelor Publice Timiș ja Administrația Fondului pentru Mediu

12.2.2011   
            
            
               FI
            
            
               Euroopan unionin virallinen lehti
            
            
               C 46/8
            
         Ennakkoratkaisupyyntö, jonka Curtea de Apel Timișoara (Romania) on esittänyt 8.12.2010 — Sergiu Alexandru Micșa v. Administrația Finanțelor Publice Lugoj, Direcția Generală a Finanțelor Publice Timiș ja Administrația Fondului pentru Mediu
   (Asia C-573/10)
   2011/C 46/12
   Oikeudenkäyntikieli: romania
   
      Ennakkoratkaisua pyytänyt tuomioistuin
   
   Curtea de Apel Timișoara
   
      Pääasian asianosaiset
   
   
      Kantaja: Sergiu Alexandru Micșa
   
      Vastaajat: Administrația Finanțelor Publice Lugoj, Direcția Generală a Finanțelor Publice Timiș ja Administrația Fondului pentru Mediu
   
      Ennakkoratkaisukysymykset
   
   
               1)
            
            
               Onko SEUT 110 artiklaa tulkittava siten, että se on esteenä sille, että jäsenvaltion alueella tehtävän ensimmäisen rekisteröinnin yhteydessä päästöveron maksamisesta vapautetaan moottoriajoneuvot, joilla on tietyt täsmällisesti määritellyt tekniset ominaisuudet, kun kansallisten säännösten nojalla muista moottoriajoneuvoista on maksettava tämä vero?
            
         
               2)
            
            
               Siinä tapauksessa, että SEUT 110 artikla on vain tietyissä tilanteissa esteenä kysymyksessä 1 tarkoitetulle vapautukselle, pidetäänkö tällaisena tilannetta, jossa vapautukseen oikeuttavat tekniset ominaisuudet on kaikilla, suurimmalla osalla tai merkittävällä osalla moottoriajoneuvoista, jotka valmistetaan jäsenvaltion alueella (on kuitenkin huomattava, että myös muissa EU:n jäsenvaltioissa valmistetuilla moottoriajoneuvoilla voi olla nämä ominaisuudet ja että vapautus koskee myös näitä ajoneuvoja)?
            
         
               3)
            
            
               Siinä tapauksessa, että vastaus edellä esitettyyn kysymykseen 2 on myöntävä, mitkä ovat ne tuotteen ominaisuudet, jotka tekevät siitä SEUT 110 artiklassa tarkoitetulla tavalla samankaltaisen sellaisen moottoriajoneuvon kanssa, jolla on kaikki seuraavat ominaisuudet:
               
                           a)
                        
                        
                           Se on uusi (eli sitä ei ole aiemmin myyty muussa kuin jälleenmyynti- tai toimitustarkoituksessa, eikä sitä ole myöskään koskaan rekisteröity) tai käytetty ja se on rekisteröity Euroopan unionin jäsenvaltiossa 15.12.2008–31.12.2009 välisenä ajanjaksona.
                        
                     
                           b)
                        
                        
                           Se on suunniteltu ja valmistettu henkilöiden kuljettamiseen, ja siinä on kuljettajan istuimen lisäksi enintään kahdeksan istuinta (Romanian lainsäädännössä tarkoitetut M1-luokan moottoriajoneuvot), tai se on suunniteltu ja valmistettu tavaroiden kuljettamiseen, ja sen enimmäismassa on 3,5 tonnia (Romanian lainsäädännössä tarkoitetut N1-luokan moottoriajoneuvot).
                        
                     
                           c)
                        
                        
                           Sen päästöluokitus on Euro 4.
                        
                     
                           d)
                        
                        
                           Sen sylinteritilavuus on enintään 2000 kuutiosenttimetriä (ominaisuus, joka on otettava huomioon ainoastaan silloin, kun kysymys on M1-luokan moottoriajoneuvoista).